I. Štefanec, poslanec: (2008-05-22):
Prvá je adresovaná na ministra dopravy, pôšt a telekomunikácií pána Ľubomíra Vážneho. Týka sa situácie ohľadom medializovaných informácií o tendri na výber spoločnosti, ktorá má prevádzkovať systém elektronického mýta. Z dostupných informácií vychádza, že by mala vyhrať ponuka, ktorá je o 6 mld. drahšia ako najvýhodnejšia ponuka. Chcem sa preto, pán minister, obrátiť na vás a požiadať vás okrem vysvetlenia situácie ohľadom tendra zároveň aj o kvantifikáciu výpadkov príjmu štátneho rozpočtu na mesačnej báze, ktorá vzniká oneskorením spustenia prevádzky mýtneho systému. Ďakujem pekne. Toľko prvá interpelácia. Druhá sa týka situácie v oblasti duálneho zobrazovania pri zavádzaní na spoločnú európsku menu. Interpelujem pána ministra hospodárstva Ľubomíra Jahnátka. Moja interpelácia sa týka teda zavádzania spoločnej európskej meny v oblasti obchodných bánk. Problémy vznikli na základe znenia § 2 ods. 5 zákona 659/2007 o zavedením meny euro v Slovenskej republike a o zmene a doplnení niektorých zákonov. Pre vysvetlenie uvádzam citovaný paragraf v uverejnenom znení so zvýraznením problematickej časti. Jednotkové ceny, ktoré sú vyjadrené v slovenskej mene a ktoré slúžia ako veličiny alebo základňa na čiastkové výpočty alebo výsledné prepočty konečných súm, nepodliehajú po prepočte na eurá zaokrúhľovaniu, ak tento zákon alebo osobitný predpis neustanovuje inak. Na účel dosiahnutia cenovej neutrality pri prechode na euro a vzhľadom na rozdielnu reálnu hodnotu slovenskej koruny a eura sa jednotlivé ceny prepočítavajú zo slovenskej meny na eurá podľa konverzného kurzu s takým počtom desatinných miest a stupňom presnosti, aby neovplyvnili presnosť čiastkových výpočtov a výsledných prepočtov končených súm cien, platieb a iných hodnôt v eurách, ktoré podliehajú k zaokrúhľovaniu na najbližší eurocent podľa osobitných predpisov. Pritom jednotkové ceny sa po prepočte zo slovenskej meny na eurá podľa konverzného kurzu uvádzajú tak, že jednotkové ceny uvedené v eurách majú spravidla najmenej o jedno desatinné miesto viac ako rovnaké jednotkové ceny uvedené v slovenských korunách. Jednotkové ceny uvedené v eurách však majú najmenej tri desatinné miesta, ak tento zákon alebo osobitný predpis neupravuje uvádzanie niektorých jednotkových cien s iným počtom desatinných miest, najmä uvádzanie vyššieho počtu desatinných miest pri jednotkových cenách za produkty, výrobky, tovary alebo služby, ktoré sa obvykle predávajú, dodávajú alebo poskytujú vo väčších jednotkových množstvách, napríklad v sieťových odvetviach v oblasti petrochémie a v oblasti elektronických komunikácií. Podľa vyjadrení právnikov fakt, že zvýraznený text sa nachádza za bodkočiarkou, znamená, že jednotkové ceny uvedené v eurách sa musia zobrazovať vo všetkých fázach duálneho označovania, ako aj po jeho ukončení minimálne na tri desatinné miesta. V zákone sa ďalej uvádza presne v § 18 ods. 7, že osobitným predpisom možnosť vykonávania duálneho zobrazovania výnimočne vyňať aj niektoré ďalšie ceny alebo platby, ak by ich duálne zobrazenie predstavovalo neúmerné technické zaťaženie alebo neúmerné finančné náklady na duálne zobrazenie v dôsledku osobitnej povahy výrobkov, tovarov, služieb, prác alebo platieb alebo osobitného spôsobu, akým sa poskytujú alebo vykonávajú najmä pri predaji tovaru na diaľku, alebo poskytovaním služieb na diaľku prostredníctvom prostriedkov diaľkovej komunikácie. Ak osobitný predpis výnimočne vyme niektoré ceny, platby alebo iné hodnoty z vykonávania duálneho zobrazovania, týmto osobitným predpisom možno ustanoviť aj opatrenia vhodné a účelné na to, aby sa pri vyňatých cenách, platbách alebo iných hodnotách dosiahol obdobný účinok ako pri duálnom zobrazovaní. Osobitný predpis, za ktorý môžeme považovať vyhlášku ministerstva hospodárstva č. 97/2008 o podrobnostiach duálneho zobrazovania pre oblasť ochrany spotrebiteľov, uvádza v § 3 písm. c) nasledovné: „Z duálneho zobrazovania sú vyňaté ceny zobrazované prostredníctvom digitálnych prostriedkov zobrazovania cien, ktorých technické riešenie neumožňuje duálne zobrazovanie, napríklad displeje verejných telefónnych automatov, iné displeje, elektronické svetelné tabule, váhy a snímače cien. Z uvedeného vyplýva, že z duálneho zobrazovania by sa mohol vyňať buď displej váh alebo váhy ako-také. To by do istej miery mohlo riešiť problémy počas prvej fázy duálneho zobrazovania, keď primárnou menou je slovenská koruna a informatívnou mena euro a to tak, že by váhy neuvádzali ceny v eurách vôbec. Som však presvedčený, že by to bolo na škodu konečného spotrebiteľa a z toho istého dôvodu aj obchodníci vyžadujú, aby váhy, ktoré tlačia protokol alebo etiketu s cenou, uvádzali aj cenu v sekundárnej mene. Navyše to, samozrejme, vôbec nerieši stav po 1. januári 2009, kedy bude primárnou menou euro, a keď bude v zmysle zákona potrebné tlačiť jednotkovú cenu na tri a predajnú na dve desatinné miesta a rovnako ich aj zobrazovať na displejoch váh. Tento problém by však v zmysle súčasného znenia zákona pretrvával aj po období duálneho zobrazovania, čo by znamenalo, že by sa museli vyrábať váhy pre Slovensko odlišné ako váhy pre celú Európu, čo by mohlo byť zo strany Európskej únie považované za vytváranie administratívnych prekážok pre uvádzanie výrobkov na trh. Navyše, jedným z parametrov váh uvádzaných v ich certifikátoch je tzv. najmenší dielik pre cenu DP a dielik pre jednotkovú cenu DU, ktoré sú v týchto certifikátoch platných pre celú úniu uvedené zhodne ako 0,01 eura. To znamená, že pre každú ďalšiu váhu s platným európskym certifikátom typu meradla je potrebné žiadať o vydanie dodatku a veľmi pravdepodobne všetky súčasné váhy nanovo overiť. Náklady na jednu váhu sa tak môžu zvýšiť v priemere od 1 000 až do 3 000 korún. Keďže tieto váhy sa u nás nepoužívajú v režime registračných pokladníc, sú len informatívne a cena sa znovu prepočítava v pokladni z hmotnosti aj jednotkovej ceny, zdá sa, že takéto náklady sú neopodstatnené a zbytočné. Sme takto jedinou krajinou, ktorá sa o to na takýto krátky čas pokúsila, aj keď predtým niečo podobné sa udialo v Rakúsku, aj v tomto prípade bol minimálne zjednotený počet desatinných miest u jednotkovej a predajnej ceny a používalo sa to len v prvej fáze. Po mesiaci používania sa zistilo, že to nemá zmysel a praktický význam, a preto sa upustilo od takéhoto zobrazovania. Prešlo sa následne na zobrazovanie štandardné v celej únii na dve desatinné miesta. Preto vás, vážený pán minister, žiadam v záujme čo najhladšieho prechodu na novú spoločnú európsku menu, aby ste v rámci svojich možností sa zasadili o novelizáciu vyhlášky ministerstva hospodárstva č. 97/2008, ktorou by sa zmenila povinnosť zobrazovať jednotkovú cenu na obchodných váhach z formátu s troma desatinnými miestami na dve desatinné miesta. Ďakujem pekne.